
PRIJEDLOG
Na temelju članka 31. stavka 2. Zakona o Vladi Republike Hrvatske („Narodne novine”, br. 150/11., 119/14., 93/16., 116/18., 80/22. i 78/24.), a u vezi s člankom 5. Zakona o tržištu plina („Narodne novine”, br. 18/18. i 23/20.) i Odlukom o donošenju Plana intervencije o mjerama zaštite sigurnosti opskrbe plinom Republike Hrvatske („Narodne novine”, broj 52/25.), Vlada Republike Hrvatske je na sjednici održanoj _______ donijela

O D L U K U

o osiguranju zaliha plina na teritoriju Republike Hrvatske za ogrjevnu sezonu 2026./2027.

I.

Zadužuje se zajamčeni opskrbljivač ili s njime povezano društvo da, radi osiguranja zaliha plina na teritoriju Republike Hrvatske i zaštite sigurnosti opskrbe plinom za ogrjevnu sezonu 2026./2027., osigura dodatne količine plina u iznosu od najmanje 1.165.371.816 kWh u sustavu skladišta plina operatora Podzemno skladište plina d.o.o. (u daljnjem tekstu: PSP d.o.o.) korištenjem raspoloživih neiskorištenih skladišnih kapaciteta.

II.

Plinom iz točke I. ove Odluke raspolaže zajamčeni opskrbljivač ili s njime povezano društvo u svrhu osiguranja sigurnosti opskrbe koja može uključivati sigurnost opskrbe plinom, električnom energijom i toplinskom energijom proizvedenom iz plina.

Količine plina koje nisu potrebne za svrhe iz stavka 1. ove točke mogu se prodati na tržištu, pri čemu se ostvareni prihod uzima u obzir pri obračunu eventualne naknade opravdanih i dokumentiranih troškova provedbe ove Odluke.

Zajamčeni opskrbljivač ili s njime povezano društvo dužno je mjesečno izvješćivati Ministarstvo gospodarstva o raspolaganju količinama plina iz točke I. ove Odluke.

III.

Ministarstvo gospodarstva će, u suradnji s Ministarstvom financija, u drugom tromjesečju 2027. godine poduzeti potrebne aktivnosti radi osiguranja sredstava u državnom proračunu Republike Hrvatske, u razdjelu 077 Ministarstvo gospodarstva, za pokrivanje opravdanih i dokumentiranih troškova provedbe ove Odluke, sukladno propisima kojima se uređuje državni proračun i njegovo izvršavanje.

Opravdani i dokumentirani troškovi iz stavka 1. ove točke mogu uključivati razliku između nabavne i tržišne prodajne cijene plina za količine plina iz točke I. ove Odluke te troškove skladištenja, uključujući radni volumen, stalni kapacitet utiskivanja i stalni kapacitet povlačenja kao i pripadajuće kapacitete transportnog sustava na priključku PSP Okoli.

Sredstva iz stavka 1. ove točke isplaćuju se zajamčenom opskrbljivaču ili s njime povezanom društvu na temelju dokumentacije kojom se dokazuje nastanak i visina opravdanih troškova provedbe ove Odluke.

IV.

Korisnici sustava skladišta plina dužni su napuniti skladište plinom u količini od najmanje 85 % od svog ukupno zakupljenog skladišnog kapaciteta do 1. listopada 2026.

Razina zapunjenosti iz stavka 1. ove točke može odstupati najviše do 5 postotnih bodova.

V.

Društvo PSP d.o.o. je dužno do 1. listopada 2026. svakih sedam dana obavještavati Ministarstvo gospodarstva o razini zapunjenosti skladišta i popunjenosti skladišnih kapaciteta plina po korisnicima.

VI.

Ministarstvo gospodarstva obavijestit će Europsku komisiju o poduzetim mjerama sukladno članku 5. stavku 15. Zakona o tržištu plina.

VII.

Ovlašćuje se skupština, odnosno glavna skupština društva zajamčenog opskrbljivača ili s njime povezanog društva da poduzme sve aktivnosti iz svoje nadležnosti potrebne radi provedbe ove Odluke.

VIII.

Ova Odluka stupa na snagu danom donošenja, a objavit će se u „Narodnim novinama“.


Klasa: 
Urbroj: 
Zagreb, 




Predsjednik
mr. sc. Andrej Plenković, v. r.

OBRAZLOŽENJE
Uredbom (EU) 2025/1733 Europskog parlamenta i Vijeća od 18. srpnja 2025. o izmjeni Uredbe (EU) 2017/1938 dodatno je uređena fleksibilnost u ostvarivanju ciljeva punjenja podzemnih skladišta plina prije zimske sezone. Navedenim okvirom omogućeno je ostvarivanje cilja punjenja od 90 % u bilo kojem trenutku u razdoblju od 1. listopada do 1. prosinca svake godine, uz mogućnost odstupanja za najviše 10 postotnih bodova u slučaju teških tržišnih ili tehničkih okolnosti. Slijedom navedenoga, razina zapunjenosti od najmanje 80 % predstavlja minimalnu razinu koju je potrebno osigurati korištenjem dostupne fleksibilnosti.
Međutim, zbog operativnih značajki rada podzemnog skladišta plina Okoli (u daljnjem tekstu: PSP Okoli), očekivanog prelaska skladišta u režim povlačenja nakon završetka sezone utiskivanja te planiranog remonta LNG terminala početkom listopada 2026. godine, za Republiku Hrvatsku je važno osigurati dostatnu razinu zapunjenosti skladišta do 1. listopada 2026. godine.
Na temelju analize prikupljenih planova punjenja korisnika PSP Okoli, koju su neovisno proveli Ministarstvo gospodarstva i operator podzemnog skladišta plina PSP d.o.o., utvrđeno je da se dinamika punjenja PSP Okoli ne odvija na način koji bi osigurao dostatnu razinu zapunjenosti skladišta prije početka ogrjevne sezone 2026./2027. Pritom je utvrđeno i postojanje raspoloživih neiskorištenih skladišnih kapaciteta koje su korisnici sustava skladišta plina spremni dobrovoljno ustupiti. Krizni tim za Plan intervencije o mjerama zaštite sigurnosti opskrbe plinom Republike Hrvatske na sastanku održanom 8. srpnja 2026. godine, u skladu s točkom 5.2.2. podtočkom e) Plana intervencije, predložio je Ministarstvu gospodarstva da Vladi Republike Hrvatske predloži donošenje ove Odluke.
U navedenim okolnostima procijenjeno je da je razina zapunjenosti od najmanje 80 % realno ostvariva razina zapunjenosti PSP Okoli do 1. listopada 2026. godine.
Zbog toga se Odlukom korisnicima sustava skladišta plina određuje cilj punjenja od najmanje 85 % od ukupno zakupljenog skladišnog kapaciteta do 1. listopada 2026. godine, uz dopušteno odstupanje do 5 postotnih bodova. Na taj se način normativno zadržava viši operativni cilj punjenja, dok se istodobno osigurava da, i u slučaju dopuštenog odstupanja, ukupna zapunjenost skladišta dosegne najmanje 80 %, što je u skladu s raspoloživom fleksibilnošću europskog okvira i potrebama sigurnosti opskrbe plinom u Republici Hrvatskoj.
Zajamčeni opskrbljivač plinom za Republiku Hrvatsku, određen na temelju članka 60. Zakona o tržištu plina, je HEP-PLIN d.o.o. za distribuciju i opskrbu plinom za razdoblje od 1. listopada 2024. do 30. rujna 2027. godine. Korisnicima sustava skladišta plina, u smislu ove Odluke, smatraju se korisnici koji imaju ugovoreno korištenje sustava skladišta plina odnosno zakupljene skladišne kapacitete kod operatora sustava skladišta plina PSP d.o.o.
Slijedom navedenoga, ovom se Odlukom zadužuje zajamčeni opskrbljivač ili s njime povezano društvo da, radi osiguranja zaliha plina na teritoriju Republike Hrvatske i zaštite sigurnosti opskrbe plinom za ogrjevnu sezonu 2026./2027., osigura dodatne količine plina u iznosu od najmanje 1.165.371.816 kWh u sustavu skladišta plina operatora PSP d.o.o., korištenjem raspoloživih neiskorištenih skladišnih kapaciteta.
Budući da zajamčeni opskrbljivač, odnosno s njime povezano društvo, već raspolaže određenim ugovorenim skladišnim kapacitetima, ovom se Odlukom zadužuje za osiguranje dodatnih količina plina u sustavu skladišta plina, radi povećanja ukupne zapunjenosti PSP Okoli prije početka ogrjevne sezone 2026./2027.
Odlukom se uređuje raspolaganje navedenim količinama plina u svrhu osiguranja sigurnosti opskrbe, što može uključivati sigurnost opskrbe plinom, električnom energijom i toplinskom energijom proizvedenom iz plina. Količine plina koje nisu potrebne za navedene svrhe mogu se prodati na tržištu, pri čemu se ostvareni prihod uzima u obzir pri obračunu eventualne naknade opravdanih i dokumentiranih troškova provedbe ove Odluke. Zajamčeni opskrbljivač ili s njime povezano društvo dužno je mjesečno izvješćivati Ministarstvo gospodarstva o raspolaganju navedenim količinama plina.
Ministarstvo gospodarstva će, u suradnji s Ministarstvom financija, poduzeti potrebne aktivnosti u drugom tromjesečju 2027. godine radi osiguranja sredstava u Državnom proračunu Republike Hrvatske, u razdjelu 077 Ministarstva gospodarstva, za pokrivanje opravdanih i dokumentiranih troškova provedbe ove Odluke, sukladno propisima kojima se uređuje državni proračun i njegovo izvršavanje. Opravdani i dokumentirani troškovi mogu uključivati razliku između nabavne i tržišne prodajne cijene plina te troškove skladištenja, uključujući radni volumen, stalni kapacitet utiskivanja i stalni kapacitet povlačenja kao i pripadajući kapaciteti transportnog sustava na priključku PSP Okoli. Sredstva se isplaćuju na temelju dokumentacije kojom se dokazuje nastanak i visina opravdanih troškova provedbe ove Odluke.
Radi osiguranja dostatne razine zapunjenosti skladišta prije početka ogrjevne sezone 2026./2027. i zaštite sigurnosti opskrbe plinom, Odlukom se propisuje obveza korisnika sustava skladišta plina da skladište napune plinom u količini od najmanje 85 % od svog ukupno zakupljenog skladišnog kapaciteta do 1. listopada 2026. godine, uz mogućnost odstupanja najviše do 5 postotnih bodova. Time se, uz količine od minimalno 1.165.371.816 kWh za čije se osiguravanje u sustavu skladišta plina zadužuje zajamčeni opskrbljivač ili s njime povezano društvo, osigurava ostvarenje cilja zapunjenosti PSP Okoli od najmanje 80 % do 1. listopada 2026. godine.
Odlukom se propisuje i obveza PSP d.o.o. da do 1. listopada 2026. godine svakih sedam dana obavještava Ministarstvo gospodarstva o razini zapunjenosti skladišta i popunjenosti skladišnih kapaciteta plina po korisnicima, radi kontinuiranog praćenja provedbe Odluke i pravodobnog poduzimanja daljnjih mjera, ako se za time ukaže potreba.
S obzirom na to da se ovom Odlukom poduzima mjera radi zaštite sigurnosti opskrbe plinom, Ministarstvo gospodarstva će o poduzetoj mjeri obavijestiti Europsku komisiju sukladno članku 5. stavku 15. Zakona o tržištu plina.
Odlukom se ovlašćuje skupština odnosno glavna skupština društva zajamčenog opskrbljivača ili s njime povezanog društva za poduzimanje aktivnosti iz svoje nadležnosti potrebnih radi provedbe Odluke.
S obzirom na navedeno, predlaže se donošenje ove Odluke.

